類試所戲集杜句跋杜詩呈監試謝昌國察院
作者：楊萬里
朝代：宋

paragraphs: 有客有客字子美，日糴太倉五升米。
錦官城西生事微，盡醉江頭夜不歸。
青山落日江湖白，嗜酒酣歌拓金戟。
語不驚人死不休，萬草千花動凝碧。
穉子敲針作釣鈎，老夫乘興欲東流。
巡簷索共梅花笑，還如何遜在楊州。
老去詩篇渾漫與，蛺蝶飛來黄鸝語。
往時文采動人主，來如雷霆收震怒。
一夜水高數尺强，濯足洞庭望八荒。
閶闔晴開映蕩蕩，安得仙人九節杖。
君不見西漢杜陵老，脫身事幽討。
下筆如有神，汝與山東李白好。
儒術於我何有哉，願吹野水添金杯。
焉知餓死填溝壑，如何不飲令心哀。
名垂萬古知何用，萬牛回首丘山重。